ཤུག་པ་ས་ལ་སྐྱེས་པར།ཁུ་བྱུག་གནམ་ནས་བབས་སོང༌།།བབས་མཁན་ནོར་བ་མིན་ན།།བབས་ཡུལ་ནོར་ས་གང་ཡོད།།དགྲ་འདུལ་སེམས་ཀྱི་ཨ་ལོང༌།།ནད་མེད་གཅོང་ལ་ཚུད་པར།།སྨན་པ་བརྒྱ་ཡིས་མ་ཕན།།བུ་ཁྲིད་སྨན་གྱིས་ཕན་སོང༌།།ཕོ་རབ་ཚིག་གི་རྗེས་སུ།།གཡོ་སྒྱུ་མེད་པར་འགྲོ་ཞིང༌།།འཕར་བ་ལག་རྗེས་ཐོག་ཏུ།།རྐང་པ་ཡོ་མེད་སྤོ་ཞེས།།སྲིད་པའི་གཏམ་ལ་གྲགས་ལྟར།།དགྲ་འདུལ་ཕོ་གཞོན་གང་དེས།རྫོང་ཞོལ་གཟིམ་ཆུང་ཕྲ་མོར།།བུ་ཁྲིད་མ་བུ་བསུས་ཏེ།།མཁོ་རྒུའི་ཡོ་ཆས་སྦྱར་བས།།མ་རྒན་ཡེ་ཤེས་མཚོ་མོ།།ཐོག་མར་བློ་ཡིད་མ་བདེ།།ཟས་བཅུད་གཉིད་བྲལ་བྱུང་རུང༌།།རྫོང་དཔོན་དགྲ་འདུལ་སེམས་རྒྱུད།།དཀར་བ་ལྷ་ཡི་སྲས་འདྲ།།མ་སྨད་གཉིས་པོའི་ཕྱོགས་ལ།།བརྩེ་བ་རང་གི་བུ་འདྲ།།བྱུང་ཐོག་རང་གི་ཡབ་ངོར།།བསྟུན་ཏེ་གཉེན་སྒྲིག་བྱས་པའི།།བྱུང་བ་མ་གསང་བཤད་པས།།རིམ་གྱིས་བློ་ཡིད་བདེ་ཐོག།བུ་ཁྲིད་མ་བུའི་ཕྱོགས་ལ།།ལྟ་སྐྱོང་བྱེད་རྒྱུའི་ཁས་ལེན།།མནའ་སྐྱེལ་དམ་བཅའ་བཞག་པས།།སེམས་ནང་ད་ཆ་བུ་མོ།།རྫོང་དཔོན་ལག་ཏུ་ཐེབས་པས།།བྱ་རྒྱུའི་ཐབས་གང་མེད་ཐོག།ཚེ་འདིའི་འཚོ་སྐྱོང་རོགས་མགོན།།གནང་རྒྱུའི་ཞལ་བཞེས་ཡོད་པས།།དེ་ལྷག་ཁྱོ་ག་གཞན་གྱིས།།ཐུབ་སྙམ་གདེང་ནི་ཅི་ཡོད།།རྫོང་དཔོན་ཐུགས་བཞིན་བྱས་ན།།ལྕམ་ཆུང་མིང་གྲགས་མེད་ཀྱང༌།།ཟུར་བསྟེན་བརྩེ་བས་བསྐྱངས་ན།།དེ་ལྷག་དགོས་རྒྱུ་ཅི་སྙམ།།རིམ་གྱིས་མོས་མཐུན་བྱས་སོ།།